google/wiki40b huggingface dataset:
Carnegie Medal

Historie

Da prisen ble etablert i 1936, var den ytre anledningen Carnegies 100-årsminne. Ønsket om en egen britisk barnebokpris var imidlertid lansert tidligere, i 1931, og kan også ha vært motivert av at den amerikanske bibliotekforeningen ALA hadde etablert sin barnelitteraturpris Newbery-medaljen allerede i 1922.
I de første årene hadde prisutdelingene et preg at å være en heder ikke bare til en enkelt bok, men til et langvarig forfatterskap som hadde utspilt seg før prisen ble etablert. Dette toppet seg i 1947 og 1955, da prisene ble tildelt Walter de la Mare og Eleanor Farjeon for bøker med gjenutgivelse av tidligere tekster. 
Ulike grader av «nestenvinnere» ble introdusert fra og med prisutdelingen for 1954: I tillegg til vinneren kunne en eller flere bøker bli «commended» eller «highly commended». Fra og med 2003 er det ingen slike utmerkelser ut over den offentlige kortlisten som omfatter inntil åtte bøker. Den første «Special Commendation» i 1954 ble tildelt Lavender's Blue: A Book of Nursery Rhymes, redigert av Kathleen Lines og illustert av Harold Jones. Det var særlig Jones' illustrasjoner juryen ønsket å hedre, og dette la grunnlaget for etableringen av illustrasjonsprisen Kate Greenaway-medaljen to år etter.
Ivan Southall fra Australia ble i 1971 den første ikke-brite til å vinne prisen. Senere har Margaret Mahy fra New Zealand vunnet prisen to ganger, i 1982 og 1984. Etter at prisvedtektene ble endret, ble Sharon Creech fra USA den første fra et ikke-samveldeland til å motta prisen i 2002.
I forbindelse med feiringen av prisens 70-årsjubileum i 2007 ble det arrangert en publikumsavstemning om «The public’s favourite winner of all time», med utgangspunkt i en liste med 10 av de beste bøkene. Avstemningen ble vunnet av Philip Pullmans Det gylne kompasset (1995), som er første bok i Den mørke materien-trilogien.
TineStafetten

TINEstafetten er en årlig stafett som arrangeres i midten av mai for elever i 6.-9. klasse. TINEstafetten arrangeres av Norges Friidrettsforbund (NFIF) og TINE, der målet er å fremme fysisk aktivitet og breddeidrett blant barn og unge. Hvert år deltar over 100 000 ungdommer, fordelt på rundt 270 arrangementer, for å dele løpeglede og drive med idrett i skolen. 
TINEstafetten er for alle og hele klassen kan delta. Skolen kan melde på så mange lag man vil. Hvert lag består av 4 jenter og 4 gutter, samt to reserver. Hver deltaker løper 200 meter. Man kan også løpe melde på lag i Åpen klasse, der man kan sette sammen lag uavhengig av kjønn og klasse. I 2011 rundet stafetten 1 million løpere og i 2013 feiret TINEstafetten 20-årsjubileum.
Det var Norges Friidrettsforbund, ved Karin Eftedal som også blir kalt «TINEstafettens mor», som i 1993 henvendte seg til TINE for å få sponset en friidrettsstafett på skoler. TINE ble med på dette samarbeidet for å motivere til økt fysisk aktivitet og bevissthet rundt kosthold hos ungdom. Siden den gang har løpeglade skoleelever fra hele landet deltatt i det som har blitt verdens største stafett.
Norsk Friidrett er teknisk ansvarlig for gjennomføringen av samtlige arrangementer.
Øst-vest-linjen

Øst-vest-linjen (engelsk: East West Line, kinesisk: 东西地铁线) var den andre undergrunnslinjen i Singapore. Pr. 2010 er den 49,2 km lang med 31 stasjoner og er drevet av SMRT Corporation. Linjen er farget grønn på undergrunnskartene.
Linjen går i retning øst-vest og har et sidespor til Singapore Changi lufthavn.
Den atlantiske orkansesongen 2010

Sesongprognose

Philip J. Klotzbachs team ved Colorado State University (tidligere ledet av William M. Gray) har definert det gjennomsnittlige antallet sykloner per sesong (1950 til 2010) som 9,6 tropiske stormer, 5,9 orkaner, 2,3 større orkaner (stormer som når kategori 3 eller høyere på Saffir-Simpson-skalaen) og en akkumulert syklonenergi-indeks (ACE-indeks) på 96,1. NOAA definerer en sesong som over normalen, nær normalen og under normalen ved en kombinasjon av antall navngitte stormer, antall orkaner, antall større orkaner og ACE-indeksen.
Klotzbachs team publiserte sin første prognose for sesongen 9. desember 2009, og forutså gjennomsnittlig til over gjennomsnittlig aktivitet (11 til 16 navngitte stormer, 6 til 8 orkaner og 3 til 5 større orkaner og en ACE-indeks på 100-162). Teamet la vekt på at El Niño-hendelsen som pågikk fra 2009 til 2010 sannsynligvis vil ebbe ut ved begynnelsen av sesongen. Klotzbachs team publiserte en oppdatert prognose 7. april 2010. Teamet forutså denne gangen over gjennomsnittlig aktivitet (15 navngitte stormer, 8 orkaner og 4 større orkaner), og nevnte den avsluttende El Niño-hendelsen og høye temperaturer i Atlanterhavet som potensielle viktige faktorer.

Tropiske lavtrykk #2

Den 3. juli, dagen da orkanen Alex gikk i oppløsning, produserte en tropisk bølge tordenvær over to områder i det vestlige karibiske hav. Dagen etter begynte systemet å vise tegn på å bli bedre organisert samtidig som trykket i regionen begynte å falle. Etter å ha krysset Yucatán-halvøya og nådd Mexicogulfen ble derimot systemet dårligere organisert, selv om forholdene var ventet å bli mer fordelaktige for utvikling. 7. juli ble tordenværet mer konsentrert, og 8. juli, da systemet lå ca 495 km øst for La Pesca i Tamaulipas, var det organisert nok til å bli oppgradert til tropisk lavtrykk. Det tropiske lavtrykket lå i et område med varmt sjøvann og en relativt lav mengde med vindskjær. Det ble sendt ut tropisk storm-varsel for kysten av det nordøstlige Mexico og det sørlige Texas, samme område som ble hardt rammet av orkanen Alex. Klokken 15.15 UTC traff det tropiske lavtrykket land på South Padre Island i Texas med en vindstyrke på 35 mph.
Algebraisk kurve

Matematiske egenskaper

Polynomet som definerer kurven, er en sum av monomer av formen yᵏxᵐ. Hvert slikt monom sies å ha en grad som er lik med summen k + m. Graden til hele polynomet er definert som graden til det monomet som har den høyeste graden. Denne definisjonen er i overstemmelse med at ligningen til en rett linje har grad 1, mens kjeglesnittene er kurver av andre grad. Desto høyere graden til kurven er, desto mer komplisert og innholdsrik er den. Dette blir klart allerede ved betraktning av «kubiske kurver», det vil si beskrevet ved polynom av tredje grad.
Hvordan kurven y = f(x) forandrer seg fra sted til sted er gitt den deriverte y' = dy/dx. Selv om funksjonen ikke er kjent på eksplisitt form, kan likevel denne finnes ved derivasjon av polynomligningen F(x,y ) = 0. Det gir Fₓdx + Fydy = 0  hvor Fₓ = ∂F/∂x og Fy = ∂F/∂y er de partiellderiverte av F. Herav følger at dy/dx = - Fₓ/Fy  som er stigningstallet for tangenten til kurven i hvert punkt. I et punkt på kurven hvor tangenten skifter retning, er den andre deriverte d²y/dx² = 0 og kalles for et vendepunkt.

Singulære punkt

Der minst en partiellderiverte Fₓ eller Fy er forskjellig fra null for punkt på kurven, sies den å være glatt. Det er i overensstemmelse med den vanlige oppfatningen av at kjeglesnittene er glatte kurver. 
Er begge disse deriverte lik med null, sies dette å være et singulært punkt på kurven. Da er verdien til stigningstallet dy/dx = 0/0 ubestemt. Det betyr at i et singulært punktet eksisterer det to eller flere tangenter, noe som skyldes at kurven skjærer seg selv i punktet. Desto flere tangenter der er i punktet, desto mer singlært er det. Den enkleste singulariteten er et dobbeltpunkt hvor kurven har to tangenter. 
I det spesielle tilfellet at de to tangentene faller sammen, er det en mer komplisert singularitet som kalles en spiss eller «cusp» på engelsk. Egenskapene til denne singulariteten er inneholdt i verdiene til de andrederiverte av polynomet F(x,y) i dette punktet.

Lemniskaten

Denne komplekse utvidelsen i det projektive planet er også av stor nytte i beskrivelsen av andre kurver. For eksempel, lemniskaten er beskrevet ved ligningen (x² + y²)² = x² - y² som har grad d = 4. Da den ser ut til å ha kun et dobbeltpunkt i origo,  skulle det tilsi at den har genus g = 2. Men da det er kjent at den har en rasjonal parameterfremstilling, må den ha genus g = 0. Grunnen er at den har to ekstra dobbeltpunkt som er de sirkulære punktene (1, ± i, 0) i det projektive planet. Lemniskaten er derfor unikursal.
Ulykke

Ulykke er et begrep som brukes om en plutselig og tilfeldig hendelse som forårsaker større skade, om et uhell av alvorlig karakter eller om en katastrofe, som betegner en ulykke med stort omfang. Felles for hendelser som karakteriseres som ulykker er at personer skades eller dør. Ulykkeshendelser er uforutsigbare, uvanlige og utilsiktede og har ikke åpenbare eller tilsiktede årsaker. I ettertid ser man ofte at resultatet eller konsekvensene av ulykker kunne vært annerledes og mindre, eller at hendelsen kunne vært unngått, om man hadde visst om eller forstått og reagert i forhold til de omstendighetene som førte til ulykken i tide. Ulykker klassifiseres ofte etter åsted slik som for eksempel hjemmeulykker, arbeidsulykker eller trafikkulykker, eller etter årsak som fallulykker og skredulykker. Ved ulykker som kunne vært unngått blir ofte de ansvarlige krevd for erstatning eller straffeforfulgt.
Begrepet kan også brukes i betydningen skadelige forhold, ulykkelige omstendigheter eller en ublid skjebne.

Ulykkesforekomst og konsekvenser

Ifølge International Labour Organization (ILO) skjer mer enn 337 millioner ulykker i arbeidslivet hvert år på verdensbasis, noe som sammen med yrkesrelaterte sykdommer resulterer i mer enn 2,3 millioner dødsfall årlig. WHO anslår at 1.2 millioner dør per år på verdensbasis av veitrafikkulykker. Det er spådd at ulykker fra 2020 vil være verdens ledende dødsårsak, og dermed erstatte smittsomme sykdommer. I aldersgruppen voksne under 45 år er ulykker i den industrialiserte verden allerede den ledende dødsårsaken. I USA tidlig på åttitallet døde opptil 150.000 mennesker årlig som følge av en ulykke, og hvor 400000 i tillegg ble varig funksjonshemmet. De årlige kostnadene ble beregnet til 469 milliarder euro.
Fahri Korutürk

Biografi

Korutürk vokste opp i Istanbul og dro i en alder av 13 år til den tyrkiske marinens kadettskole, hvor han ble uteksaminert i 1923. Etter dette studerte han ved det tyrkiske marineakademiet (Deniz Harp Okulu), hvor han ble uteksminert i 1933. Korutürk tjenestegjorde først på kryssere og undervannsbåter før han ble marineattaché med tilholdssted i Roma, Berlin og Stockholm. I 1936 deltok han som militær rådgiver under Montreux-traktaten.
I 1950 ble Korutürk forfremmet til kontreadmiral og fikk kommandoen over ulike enheter før han så ble utnevnt til admiral i 1957. Etter tre år som kommandør av den tyrkiske marinen ble han i 1960 utnevnt til tyrkisk ambassadør til Sovjetunionen (og senere til Spania) av landets president Cemal Gürsel. I 1968 ble han av president Cevdet Sunay utnevnt til senatet, og i begynnelsen av april 1974 ble han selv utnevnt til Tyrkias sjette president av nasjonalforsamlingen.
Som president var han blant annet øverste ansvarlig for gjennomføringen av den tyrkiske invasjonen av Kypros i juli 1974 etter at Kypros president Makarios III ble avsatt av den greske militærjuntaen. Korutürk forble Tyrkias president ut den konstitusjonelle terminen på syv år i april 1980, før han deretter ble senator på livstid. Han døde i Istanbul den 12. oktober 1987 i en alder av 84 år.
Pirates of the Caribbean: Dead Men Tell No Tales

Handling

Captain Jack Sparrows flaks har tatt slutt, og ulykkens vinder blåser ennå sterkere når dødelige spøkelser ledet av hans gamle fiende, den fryktelige Captain Salazar, flykter fra Djevelens Triangel, og er fast bestemt på å drepe hver eneste pirat på havet, inkludert Jack. Captain Jacks eneste håp om overlevelse ligger i å søke etter den legendariske Trident of Poseidon, en kraftfull gjenstand som gir dens innehaver total kontroll over havet.
Designerspirene

Format

Designerspirene er ledet av supermodell Vendela Kirsebom Thommessen. Dommerpanelet besto av Vendela Kirsebom Thommessen, motedesigner Peter Løchstøer og Petra Middelthon fashion director i det norske ELLE-magazine. Hver uke var det en ny gjestedommer. William Jensen, Norges første designer, var deltagernes mentor.
Musée Carnavalet

Musée Carnavalet eller Musée de l'Histoire de Paris er bymuseet i Paris. det ligger i Rue Sévigné nr. 23 i bydelen Le Marais, i 3. arondissement.
Museet er lagt til to eldre bygninger, Hôtel de Carnavalet og (fra 1989) Hôtel Le Pelletier de Saint-Fargeau. Mellom de to bygningene ligger lycée Victor-Hugo, og de er forbundet med et galleri i andre etasje.
Museet rommer samlinger av malerier, skulpturer, brukskunst, bruksgjenstander og arkeologiske funn som dekker Paris' historie fra de tidligste tider til første verdenskrig.

Hôtel Carnavalet

Bygningen ble oppført mellom 1548 og 1560 som bolig for Jacques de Ligneris, president i det franske parlamentet. I 1578 ble huset kjøpt av Françoise de Kernevenoy, enke etter en bretonsk adelsmann med tilnavnet Carnavalet. Fra 1677 til 1696 tilhørte huset Marquise de Sévigné. I 1650-åra fikk arkitekten François Mansart i oppdrag å ombygge og utvide huset med en ekstra fløy.
Etter den franske revolusjon kom huset i offentlig eie, og ble i 1866 kjøpt av Paris by. Det ble utvida og renovert mellom 1871 og 1890 for å huse byens historiske samlinger. Bl.a. ble en del bygningsdetaljer fra hus som ble revet under baron Haussmanns nyregulering av byen tatt vare på. I 1914 ble bygningen på nytt påbygd.

Hôtel Le Pelletier de Saint-Fargeau

Huset ble tegna av Pierre Bullet i 1590. Den mest spesielle detaljen er trappa med bærende konstruksjoner i støpejern, utført i en teknikk som først ble gjenoppdaga på 1800-tallet. Det ble en del av Musée Carnavalet på 1960-tallet. Ombygningen som forbinder de to bygningene fant sted mellom 1982 og 1989.
Amefurikozô

Amefurikozô (雨降り小僧, あめふりこぞう) er en værånd fra japansk mytologi, i form av et barn som bærer en papirlykt og en hatt laget av en gammel paraply. Den sies å være i Ushis tjeneste. Ushi er en kinesisk regngud, og Amefurikozô har derfor evnen til å forårsake regn.
Sîngerei (distrikt)

Geografi

Distriktet ligger nord i landet og grenser til distriktene Drochia i nord, Floreşti i øst, Ungheni i sørøst, Telenești i sør, Făleşti i vest og byen Bălţi i nordvest.
Henriette Hagelien

Bakgrunn

I 1970-1971 var hun student i Aix-en-Provence. Som utallige andre kunstnere, ble hun inspirert av lyset og fargene i Provence. Hun vandret i Cezannes landskap rundt Aix og hun besøkte van Goghs områder rundt Arles. Picasso og Chagall levde og virket fortsatt i Provence på den tiden. De hadde nettopp fått sine egne museer i Antibes og Nice hvor Henriette kunne studere deres teknikk. Slik begynte det. Hjemme igjen i Bergen ble hun elev av Lise Landmark von Krogh. Hun valgte palettkniven som sitt hovedinstrument og deltok på en rekke kollektive utstillinger.

Separatutstillinger

I 1986 hadde hun sin første separatutstilling i Galleri Liv i Oslo og i Galleri Nikolai i Bergen og i 1987 på Rekkjetunet på Tysnes, i Vesta-Hygeas vestibyle i Fyllingsdalen og i Galleri Primstaven på Nesttun. I 1988 hadde hun separatutstilling i Sønset Galleri i Tønsberg, i 1990 i Galerie Granet i Aix-en-Provence, i 1991 i Galleri Smigården i Sandnes og i 1994 på Årbakka i Tysnes.
Galleri Primstaven på Nesttun ved Bergen ble Henriette Hageliens faste galleri fra 1990 inntil galleriet stengte sine dører i 2010. Der har hun også hatt separatutstillinger hvert tredje år. I tillegg har hun hatt separatutstillinger hvert tredje år i Arendal mellom 1988 og 2011.I 2015 og 2017 hadde hun separatutstillinger på Vedholmen Galleri på Os.
I 1996 deponerte hun på oppfordring en hel utstilling på onkologisk avdeling på Haukeland sykehus der pasientene venter på kreftbehandling.

Familie

Henriette Hagelien er gift med høyesterettsadvokat Per Hagelien og mor til bransjedirektør Even Hagelien i NHO Service og handel.
Peter Lassally

Oppvekst

Peter Lassally ble født inn i en jødisk familie i Hamburg, Tyskland i 1933. I 1938 flyttet familien til Nederland før den andre verdenskrig begynte. I Amsterdam delte hans eldre søster klasserom med Anne Frank.  I 1943 ble han sammen med sin mor og søster satt i konsentasjonsleir i litt over to og et halvt år under den andre verdenskrig. Først 1 og et halvt år i Westerbork i Nederland, men ble senere flyttet til Theresienstadt i Tsjekkoslovakia(nåværende Tsjekkia), der de var i 9 måneder. 
Emigrerte sammen med sin mor og søster til New York i 1947.
Hoplaelva

Hoplaelva er en elv i Levanger kommune i Trøndelag. Den renner fra Hammervatnet, forbi Hopla og munner ut i Hoplafjorden.
Musselin

Musselin (fra arabisk mausili, «fra Mosul») er et svært tynt vevet bomullstekstil som på 1600-tallet ble brakt til Europa fra byen Mosul i dagens Irak. Stoffet ble særlig populært som kjolestoff i Frankrike på 1700-tallet og begynnelsen av 1800-tallet. 
Langt tidligere er stoffet kjent fra Bengal, der det kanskje først ble vevet. I Periplus Maris Erythraei fra det første århundre e.Kr. er musselin nevnt som en eksportvare fra Bengal, og i det åttende århundre skryter den arabiske handelsmannen Sulaiman i Salsilatu-t Tawarikh av et svært tynt bomullstoff fra Bengal han ikke har sett maken til andre steder.
Ekspertise

Ekspertise (fra fransk: expertise) er et begrep for sakkunnskap og fagkunnskap.
Ekspertise er eksempelvis en prosess som går ut på å utvikle kognitive skjemaer som hjelper å kode inn informasjon til meningsfulle mønstre. En ekspert forventes ha en rekke slike kognitive skjemaer innenfor det området vedkommende er ekspert. Det som gir vedkommende økt ekspertise i forhold til andre er at når vedkommende møter et problem, har vedkommende kognitive skjemaer som kan løse problemet.
Ekspertise er også den kunnskap om et emne man forventer at en ekspert har. Det er et uttrykk for den samlede mengde kunnskap en person (ekspert) har på et område. I begrepet ligger en forventning om et høyt kvalitativt nivå på det aktuelle området. Således forventes det at en psykolog har mer ekspertise innen psykologi enn en ikke-psykolog. En person har ikke ekspertise i kraft av sin tittel, men i kraft av den kompetanse vedkommende fremviser til enhver tid.
Dreiers minne

Dreiers minne er en liten hytte dels bygget inn i fjellet på vestsiden av Geitfjellet i Bymarka ved Trondheim.
Man vet ikke nøyaktig når hytta ble bygget, og av hvem, men det antas at den ble reist rundt 1900. Under Andre verdenskrig ble hytta brukt som skjulested fra tyskerne. Like før krigen ble hytta satt i stand av den meget friluftsinteresserte kiropraktoren Henrik Dreier (1883–1962).
Dreiers minne er i dag åpen for offentligheten, og vedlikeholdes på frivillig basis. Hytta rommer sitteplasser for 8-10 personer, og er utstyrt med både svartkjel og en liten vedovn.
Larkollen Idrettslag

Larkollen Idrettslag (stiftet 17. mars 1937) er et idrettslag fra Larkollen i Rygge kommune. Laget har ca. 800 medlemmer, og har treningsgrupper i idrettene: fotball, håndball, klatring, innebandy, bordtennis og seiling.

Håndball

Klubbens håndballag ble skilt ut av idrettslaget 22. januar 1998, da de inngikk samarbeid med Rygge Idrettslag og Øreåsen Idrettslag i Håndballklubben Rygge. Kvinnelaget spilte i 1. divisjon i til sammen fire sesonger, men rykket ned i 2. divisjon etter 2010/11-sesongen.
I sesongen 2017/18 er det igjen et håndballag i Larkollen Idrettslag. Damelaget ble seriemestre i 6. divisjon i sesongen 18/19 og rykker dermed opp til 5. divisjon for sesongen 19/20.
Raúl Jiménez

Landslaget

Jiménez ble olympisk mester i fotball under OL-2012 i London. Han var med på det mexicanske laget som vant fotballturneringen for menn foran Brasil og Sør-Korea. Mexico vant to kamper og spilte én uavgjort i det innledende gruppespillet og vant sin gruppe. I kvartfinalen beseiret de Sengal med 4–2, og i semifinalen ble det seier med 3–1 over Japan. Finalen mot Brasil vant de med 2–1.
Han ble tatt ut i Mexicos tropp til FIFA Confederations Cup 2017 i Russland.
Han ble tatt ut i Mexicos tropp til VM i fotball 2018 i Russland.
Utrechtse Vecht

Historie

Elven ble til rundt 600 f.Kr. og munnet da ut i Ur-IJ. I Romerrikets tid var den kjent som Fectio, og takket den av fra Oude Rijn ved den romerske festningen kalt Fectio.
I middelalderen var Vecht en viktig rute for skipsfarten mellom Zuiderzee, som var porten til Nord-Europa og Rhinen som var porten blant annet til dagens Tyskland. I Dorestad, og i senere tid byen Utrecht, blomstret økonomien takket være denne forbindelsesruten.
Langs elven ble det bygget flere kasteller på strategiske plasser, blant disse finnes fremdeles Kasteel Nijenrode og Muiderslott. Vecht var også i nyere tid en del av nederlands forsvar, mange av fortene i Den hollandske vannlinjen er plassert på strategiske punkter.
I det 17. århundre, Nederlands Gouden Eeuw, ble landsteder (ned.: buitenplaats eller buiten) bygget for rike handelsmenn fra Amsterdam. Mange av disse ble solgt og revet under den økonomiske katastrofen som fant sted i begynnelsen av det 19. århundre, men noen få, som Gunterstein i Breukelen og Goudestein i Maarssen finnes fremdeles.

Strømretning

Vecht er en av de få elvene der vannet av og til (delvis) renner motstrøms. Dette skjer fordi IJsselmeers vannstand er mye høyere enn Vechts ved slusen i Muiden. Bare ved meget store regnmengder strømmer elvevannet på vanlig vis til munningen.
Ved Nigtevecht slippes renset kloakkvann fra fire renseanlegg langs elven ut i Amsterdam-Rijnkanalen. Vannet som kommer fra Muiden, sørger her for det mottrykket som er nødvendig for å få dette til.
Den kommersielle skipsfarten bruker ikke lengre Vecht, men Amsterdam-Rijnkanalen som grovt sett er gravet parallelt med elven. Ved Nigtevecht krysser Vecht Amsterdam-Rijnkanalen og via Smal Weesp, en naturlig elv som renner gjennom Weesp, og denne kanalen er Vecht forbundet med elven Gein. Vecht er dessuten forbundet med Hilversums Kanaal med en sluse ved Nederhorst den Berg.
Berkeley DB

Berkeley DB (BDB) er et høyytelses integrert databasebibliotek med bindinger til C, C++, Java, Perl, Python, Tcl, Smalltalk mfl. BDB lagrer vilkårlige nøkkel/data-par som byte-tabeller, og støtter flere dataverdier mot samme nøkkel. BDB kan håndtere tusenvis av samtidige tilkoblinger som manipulerer databasen. Den har en begrensning oppad på databaser på 256 terabyte, og kan kjøre på et vidt spekter av plattformer, inkludert de fleste UNIX-lignende systemer, Microsoft Windows samt sanntids operativsystemer.
Berkeley DB ble i utgangspunktet utviklet ved U.C. Berkeley. Sleepycat Software ble etter hvert stiftet for å videreutvikle BDB. Sleepycat ble igjen oppkjøpt av Oracle i februar 2006. BDB har på grunn av sin åpen kildekode-vennlige lisens samt solide kodebase, sett en utstrakt bruk i mange åpen kildekode-baserte prosjekter.
Oracle lisensierer også ut BDB under en kommersiell lisens for de som ikke ønsker å være bundet av de begrensningene Sleepycat Public License gir for kommersiell utnyttelse.
Kostomuksja

Kostomuksja (russisk: Костомукша, finsk: Kostamus) er en by i republikken Karelia i Russland. Den ligger nordvest i Karelia, tretti kilometer fra grensa mot Finland, ved innsjøen Kontoki. De nærmeste byene er Kuhmo og Kajana i Finland. Innbyggertall: 29 746 (folketelling 2002). 
Byen ble etablert i 1977 som en bymessig bosetning og befolket av folk fra forskjellige regioner av Sovjetunionen. Bystatus ble innvilget i 1983.
Handler i selvforsvar

Handler i selvforsvar er et musikkalbum med Marte Wulff, utgitt i 2010. Dette er hennes første plate som er på norsk.